
KRPZ-TN-OKAP-5-036/2023                                                                    Trenčín 29. 09. 2023
   

POZOR SENIORI – MODERNÝ SPÔSOB PODVODU
Tento týždeň polícia zaevidovala pod menej používaným spôsobom legendou podvod na 74-ročnom seniorovi, ktorého pomocou internetovej aplikácie (sociálnej siete) na mobilnom telefóne kontaktovala cudzia osoba.  Dôchodcovi bolo neznámou osobou oznámené, že vyhral na bližšie nekonkretizovanej výhernej súťaži mimoriadnu výhru – finančnú hotovosť. Na vyzdvihnutie výhry sa však potrebuje zaregistrovať na internetovom portáli výhernej spoločnosti a následne musí poslať registračný poplatok na účet, ktorý určí neznáma osoba. Poškodený senior v rozmedzí piatich dní opakovane poslal niekoľko platieb na dva určené účty v celkovej hodnote 4 500,-eur, mysliac si, že mimoriadnu výhru – finančnú hotovosť mu pošlú na jeho osobný účet. Predmetnou vecou sa začal zaoberať vyšetrovateľ kriminálnej polície, ktorý začal realizovať potrebné úkony na zistenie páchateľa.   
Senior sa stal opäť obeťou podvodu, pri ktorom prišiel o celoživotné úspory.
Seniorov, opätovne vyzývame, aby boli obozretní voči neznámym osobám, ktoré ich osobne alebo telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali ani neposielali finančnú hotovosť, šperky ani iné cennosti  neznámym ľuďom, nevyberali svoje úspory pre cudzie osoby zo svojich účtov. Nevpúšťali cudzie osoby do svojich príbytkov. 

PODVODNÍCI NEMAJÚ ZÁBRANY, VYUŽÍVAJÚ STRACH A STRESOVÚ SITUÁCIU K VYLÁKANIU PEŇAZÍ! NEDAJTE SA OKLAMAŤ!
· Obratom si overte skutočnosti, ktoré vám boli oznámené v telefóne! 
· Nikdy nedávajte, neposielajte peniaze a cennosti cudzím osobám!
· Cez telefón neposkytujte žiadne osobné, bankové údaje!
· V prípade podozrenia kontaktuje políciu na čísle 158!

